​​​​​​​በድምፃዊ ሃጫሉ ሁንዴሳ ግድያ የተጠረጠሩ ግለሰቦች አምስት ደረሱ
ሦስቱ ተጠርጣሪዎች ፍርድ ቤት ቀርበው የምርመራ ጊዜ ቀጠሮ ተጠይቆባቸዋልበድምፃዊ ሃጫሉ ሁንዴሳ ግድያ ወንጀል ተጠርጥረው በቁጥጥር ሥር የዋሉት ግለሰቦች አምስት ደረሱ፡፡ ሦስት ተጠርጣሪዎች (አንድ ሴትና ሁለት ወንዶች) የግድያ ወንጀሉ በተፈጸመ በማግሥቱ ሰኔ 23 ቀን 2012 ዓ.ም. በቁጥጥር ሥር መዋላቸውን፣ የአዲስ አበባ ፖሊስ ኮሚሽን ኮሚሽነር ጌቱ አርጋው ለመገናኛ ብዙኃን መግለጻቸው ይታወሳል፡፡ የፀጥታ ኃይሉ ከኅብረተሰቡ ጋር በመቀናጀት ባደረገው ክትትል ሌሎች በግድያ ወንጀሉ የተጠረጠሩ ሁለት ግለሰቦች በቁጥጥር ሥር መዋላቸውን፣ የፌዴራል ጠቅላይ ዓቃቤ ሕግ የተደራጁና ድንበር ተሻጋሪ ወንጀሎች ዳይሬክተር አቶ ፈቃዱ ፀጋው ለመገናኛ ብዙኃን ሐሙስ ሰኔ 25 ቀን 2012 ዓ.ም. ተናግረዋል፡፡ በሁለቱ ተጠርጣሪዎች ላይ ምርመራ እየተደረገ መሆኑንም አክለዋል፡፡ ቀደም ብለው በቁጥጥር ሥር የዋሉት አንድ ሴትና ሁለት ወንዶች ሰኔ 25 ቀን 2012 ዓ.ም. በፌዴራል የመጀመርያ ደረጃ ፍርድ ቤት አራዳ ምድብ ተረኛ ወንጀል ችሎት ቀርበዋል፡፡ የፌዴራል ፖሊስ ወንጀል ምርመራ ቡድን ድምፃዊውን በመግደል ወንጀል እንደጠረጠራቸው በማስረዳት፣ ለተጨማሪ ምርመራ 14 ተጨማሪ ቀናት ጠይቋል፡፡ ፍርድ ቤቱም የጠየቀውን ተጨማሪ ጊዜ በመፍቀድ ለሐምሌ 9 ቀን 2012 ዓ.ም. ቀጠሮ ሰጥቷል፡፡ 